Brian Mikkelsen (KF), 2010-04-29:
Dagens debat viser jo med al ønskelig tydelighed, at der altså er en betydelig udfordring i at få oppositionspartierne til at se, at vi står over for nogle kolossale økonomiske udfordringer, som ikke løses, ved at man hæver skatter og afgifter, og ved at man øger den offentlige sektor.
Der er nemlig en betydelig udfordring i at få genskabt en solid basis for holdbar økonomisk vækst efter krisen.
Det er og bliver det private erhvervsliv, der skal skabe væksten.
Derfor er det altså afgørende, at virksomhederne finder det attraktivt at drive forretning i Danmark.
I Danmark kan og vil vi ikke konkurrere på omkostningsniveauet.
Målsætningen er tværtimod, at vi er i stand til at producere produkter og løsninger af høj kvalitet, som verdens forbrugere er villige til at betale en høj pris for.
Det stiller krav om løbende udvikling og omstilling i dansk erhvervsliv af arbejdsstyrkens kompetencer.
Det er fornyelsen af processer, organisation og markedsføring ude i virksomhederne, der skaber væksten.
Der er det jo altså vores opgave som politikere at skabe de bedst mulige rammevilkår, ikke at belaste lønmodtagerne og virksomhederne med nye skatter og afgifter.
Det er et centralt omdrejningspunkt for regeringens politik.
Vi har igangsat en række initiativer, der forbedrer vilkårene for innovation og iværksætteri, uddannelse og forskning.
Vi har løbende gennemført reformer, der øger arbejdsudbuddet, og senest har vi gennemført en skattereform, som giver et incitament til at dygtiggøre sig, til at yde en ekstra indsats, og som også gør det lettere for virksomhederne at rekruttere og fastholde den arbejdskraft, de har brug for.
Regeringen vil fortsætte med at føre en aktiv reformpolitik.
Det er et fokusområde i regeringens arbejdsprogram, som indeholder en række initiativer, som vil skabe bedre vækstvilkår.
Vi vil også styrke de små og mellemstore virksomheders mulighed for at deltage i innovationskapløbet, ligesom vi skal se nærmere på, hvilke barrierer der kan være for de mindre virksomheders vækst.
Vi vil styrke konkurrencen, så virksomhederne er motiveret for at forny processer og arbejdsgange.
Vi vil fortsat tage de nødvendige initiativer for at øge arbejdsudbuddet.
I efteråret skal vi i gang med reformarbejdet omkring førtidspensionen, ligesom vi vil fremlægge vores forslag til en ny SU-ordning, som skal få de unge hurtigere igennem deres uddannelse.
Endelig fremlægger regeringen ved årets udgang en 2020-plan, der skal sikre holdbar vækst og holdbare offentlige finanser og gøre det muligt at videreføre satsningen på initiativer, der fremmer fremtidens vækst og velstand.
Der er det ærlige svar, som handler om, at vi har nulvækst i den offentlige sektor, at vi bevarer det velfærdsniveau, vi har nu, og der er det uærlige svar, som foregøgler befolkningen, at man ved øgede offentlige udgifter også kan have et velfærdssamfund på sigt.
Der er det ærlige svar, som handler om, at vi sørger for, at rammevilkårene for vækst og for velstand i virksomhederne bliver tilgodeset ved hjælp af lavere skatter og afgifter, og så er der det uærlige svar, som foregøgler befolkningen, at man stadig væk kan have vækst, at man stadig væk kan skabe arbejdspladser ved at have stigende skatter, ved at have stigende afgifter.
Så valget er sådan set klart nok.
Hvis man vil den ærlige linje og står til ansvar for den økonomiske politik, hvis man formår at prioritere, så har vi også et velfærdssamfund i fremtiden.
Det har vi ikke med det uærlige svar, hvor man med skatter og afgifter vil slå arbejdspladser ihjel og vil underminere forudsætningen for det velfærdssamfund, vi har i dag.
Det viser debatten i dag desværre med al ønskelig tydelighed, og derfor er valget af en fremtidig økonomisk politik altså ret klart.